**NOTĂ INFORMATIVĂ**

**la proiectul hotărîrii Guvernului cu privire la aprobarea**

**Regulamentului de circulaţie a substanțelor stupefiante, psihotrope și a precursorilor în scopul dresării cîinilor de serviciu în depistarea acestora.**

Ministerul Afacerilor Interne a elaborat prezentul proiect reieșind din prevederile art.31 alin.(1) din Legea nr.382- XIV din 06 mai 1999 cu privire la circulaţia substanţelor stupefiante, psihotrope şi a precursorilor, care stabilesc că substanţele stupefiante şi psihotrope pot fi utilizate în scopuri ştiinţifice şi de instruire în instituţii de învăţămînt, precum şi pentru dresarea cîinilor în depistarea drogurilor. Mai mult, prevederile art.49 lit.d) al aceleiași Legi, prevăd expres că Guvernul, în termen de 3 luni, va aproba Regulamentul circulaţiei substanţelor stupefiante şi psihotrope şi a precursorilor. Cu toate acestea, necătînd la faptul că norma există din anul 1999, mecanismul care să reglementeze procedura de utilizare și circulație a substanțelor stupefiante și psihotrope, lipsește și nu a fost aprobat nici pînă astăzi.

Este de menționat că, la inițiativa ministrului afacerilor interne, în anul 2015 a fost efectuată analiza funcțională a Ministerului Afacerilor Interne, realizată de către experții din România, Germania, Spania, Suedia și Austria cu susținerea financiară a Ambasadei SUA în Republica Moldova. Raportul final privind rezultatele analizei funcționale, a atestat ca una din problemele cu care se confruntă Centrele Chinologice ale Ministerului Afacerilor Interne, o constituie anume acest vid legislativ.

Astfel, reieșind din situația existentă, dar și din necesitatea dresării și deținerii în instituțiile de forță a cîinilor de serviciu care sunt special antrenați și dresați în scopul depistării substanțelor psihotrope, proiectul respectiv este indispensabil.

Avînd la bază misiunile prioritare ale Centrelor chinologice, printre care și pregătirea cîinilor la identificarea mirosului-țintă și realizarea unei semnalări sigure a sursei de miros, proiectul în sine, reprezintă o inovație, în contextul în care se mizează pe pregătirea cîinilor de serviciu ce au misiunea de a detecta drogurile și alte substanțe psihotrope, cu droguri reale și nu cu imitatoare analogice stupefiantelor, cum are loc în prezent.

O importanță deosebită constă în faptul că, **nici o metodă de căutare nu este mai bună și mai eficientă, decât mirosul cîinilor, respectiv dresajul canin** este unul de durată, care începe încă de la câteva luni, şi se bazează, în principal, pe joacă, dar şi pe sesiuni de disciplină.

Cîinii destinați descoperirii substanțelor interzise de lege, sunt instruiți pentru depistarea a cinci droguri de bază și sunt instruiți doar acei cîini care prezintă abilități puternice de aport.

Respectiv, trebuie de specificat că, opiniile conform cărora, „cîinii care depistează droguri sunt dependenți de narcotice” sau „caută substanța cu atîta disperare, deoarece îi ascund și doza zilnică, care i se va administra în cazul în care găsește ceea ce trebuie”, sunt absolut eronate, deoarece explicația constă în faptul că, cîinii care depistează droguri și alte substanțe stupefiante, caută de fapt obiectul de aport cu care se joacă. Or, în cazul cîinilor dresați să depisteze explozive, asta ar înseamnă că, ulterior descoperirii, aceștia sunt dependenți de „a se arunca în aer” de cîteva ori pe zi.

Pe parcursul dresării, pregătirii cîinilor, acestuia i se dezvoltă un reflex condiționat simplu în procesul de învățare. Astfel, la găsirea drogurilor, cîinele primește ca răsplată obiectul de aport cu care se poate juca, diminuîndu-se astfel tensiunea creată de căutare. În căutarea drogurilor, în afară de adulmecarea excepțională, se ia în considerare și abilitatea excelentă de învățare. Drogurile nu sunt substanțe cu care cîinele s-ar fi întîlnit în mod normal în natură, așadar el trebuie învățat să le recunoască mirosul, păstrînd obiectele de aport lîngă substanțele cu efect narcotic, acestea preluînd mirosul substanței. Asta caută ei de fapt și nicidecum nu le poate fi creată o oarecare dependență de droguri.

Utilitatea acestor cîini s-a dovedit pînă acum în zeci de mii de misiuni în întreaga țară. Fie că descoperă droguri ascunse în mașini sau în alte locuri, fie că găsesc explozibili, persoane rătăcite, cadavre luate de apă sau infractori care fug de oamenii legii, cîinii își îndeplinesc întotdeauna misiunea.

Însă, pentru ca rezultatele descoperirii infracțiunilor de orice gen care implică intervenția echipelor canine, să sporească, este necesar ca și pregătirea specifică să fie accentuată, ceea ce ar însemna utilizarea mirosurilor reale a drogurilor și substanțelor stupefiante și renunțarea la imitatoare, care reprezintă de fapt niște, „falsuri”, substanțe analogice celor reale, mirosul cărora este superficial.

Mai mult decît atît, imitatorii substanțelor psihotrope nu îndeplinesc în volum deplin calitatea mirosului stupefiantelor reale, deoarece are loc amestecul cu diferiți componenți chimici, prin absorbția moleculelor mirosului spațiului în care se află vasul de păstrare al substanțelor psihotrope, ceea ce înseamnă că mirosul imitatoarelor este mult mai slab decît originalul substanțelor. Or, luînd în considerare particularitățile fizico-chimice ale oricărui imitator, după prima utilizare, cît și în timp, calitatea mirosului se va diminua considerabil, iar odată cu aceasta va avea de suferit și calitatea dresării cîinilor.

Totodată, nici un producător al substanțelor substituente nu poate asigura numărul necesar de imitatori, raportat la numărul de substanțe reale, ceea ce înseamnă că, centrele chinologice ale instituțiilor de forță nu-și pot realiza pe deplin sarcinile de serviciu, fapt care poate periclita și misiunile în care sunt implicate echipele canine.

De asemenea, sub aspect organizațional și economic, utilizarea drogurilor și substanțelor psihotrope reale, presupune unele avantaje printre care, încetarea reînnoirii la termen scurt a trusei cu imitatoare, odată ce drogurile nu au termen de valabilitate, precum și stingerea impedimentelor care pot surveni în procesul de procurare a acestora (formalitățile fiind destul de anevoioase).

În acest context, este de specificat faptul că, proiectul este ajustat în același timp și practicii Uniunii Europene, în care are loc utilizarea exclusivă a substanțelor naturale.

Astfel, în cadrul Departamentului Poliției de Frontieră a Ministerului Afacerilor Interne, a fost creat un grup de lucru format din experți chinologi naționali, cît și internaționali (România, EUBAM), în cadrul căruia a fost elaborat de principiu proiectul Regulamentului de circulație a drogurilor în scopul dresării cîinilor de serviciu în depistarea drogurilor.

În esență, proiectul Regulamentului prevede norme generale de care urmează să se conducă instituțiile de forță, la elaborarea propriilor Instrucțiuni, de ordin interior, în dependență de competența pe care o dețin și în funcție de numărul echipelor canine de care dispun.

Respectiv, prevederile actului normativ în cauză, reglementează procedura de obținere a cantităților de droguri de la instituția competentă în combaterea traficului ilicit de droguri, durata de utilizare a acestora pe un termen de 3 ani (pentru obținerea rezultatelor scontate în dresaj), or din cauza anumitor factori externi, care ar condiționa schimbul acestora înainte de termen, cum ar fi de exemplu, pătrunderea umezelii în vasele de păstrare al substanțelor psihotrope, precum și prevederi care stabilesc persoana responsabilă de ridicarea, eliberarea, cantităților necesare de droguri în scopuri instructive și acțiunile ce urmează să le întreprindă, cît și modalitatea de restituire a acestora camerei de corpuri delicte ce aparține instituției competente în combaterea traficului ilicit de droguri.

Reieșind din cele expuse, considerăm și apreciem imperios aprobarea proiectului în cauză. Totodată, ținem să menţionăm, că implementarea proiectului se va efectua în limitele mijloacelor financiare stabilite în bugetul de stat şi nu va necesita cheltuieli financiare suplimentare.

În scopul asigurării transparenţei în procesul decizional, proiectul este plasat pe pagina oficială a Ministerului Afacerilor Interne, la rubrica „Transparenţa” directoriul Consultări publice /Organizarea consultărilor publice.

Totodată, menționăm că proiectul a fost examinat de către Centrul Național Aticorupție și recomandările din raportul de expertiză anticorupție au acceptate.

**Ministru Alexandru JIZDAN**